Anni Svanholt (SF), 2000-12-12:
Lovforslag nr. L 10 og beslutningsforslag nr. B 17, som er SF's forslag om naturgenopretning af Gudenåen, blev behandlet samlet den 27. oktober.
Ved denne behandling var der god opbakning til SF's forslag bl.a. fra regeringen og fra en række partiers side.
I det forslag lagde vi op til naturgenopretning af Gudenåen og et beslutningsgrundlag for fisk- og faunapassage i hele Gudenåsystemet og dermed retablering af indvandringsmuligheder samt gyde- og opvækstmuligheder for fisk og et bredere beslutningsgrundlag, nemlig flere løsningsmuligheder for omløbsstryg ved Tangeværket, og endelig at finansieringen af naturgenopretning i det hele taget, men også ved Tangeværket, skulle finansieres af staten og de berørte amter. Miljø- og energiminister Svend Auken og regeringen har være meget positive over for SF's ønsker, og de er nu i høj grad imødekommet i form af et betænkningsbidrag, og det er jeg her på SF's vegne meget tilfreds med.
Jeg er utrolig glad for, at der nu er bred opbakning i Folketinget til at gennemføre naturgenopretningen af Gudenåen.
Hovedindholdet i SF's forslag om naturgenopretning af Gudenåen er nu som sagt indarbejdet i ministerens betænkningsbidrag.
Herved er det for det første lykkedes at få opprioriteret naturgenopretning af Gudenåen, og miljø- og energiminister Svend Auken vil nu revidere Miljøministeriets overordnede målsætning og forvaltning af Gudenåen fra 1993 bl.a. med baggrund i gældende konventioner, direktiver m.v. Formålet er at sikre, at der gøres en sammenhængende indsats i Gudenåen med henblik på at genskabe de bedst mulige forhold for planter og dyr i det samlede Gudenåsystem. For det andet er det så lykkedes at få undersøgt flere løsningsmodeller til omløbsstryg ved Tangeværket, bl.a. de forslag, som både Danmarks Sportsfiskerforbund og Gudenåsammenslutningen samt de berørte amter har ønsket undersøgt, dem, man kalder Rambølls forslag.
Endvidere bliver det også sådan, at løsningsmodellernes betydning for vandkvaliteten i både Gudenåen og Tange Sø skal belyses, så også disse aspekter kan indgå i det endelige beslutningsgrundlag, når valget af et omløbsstryg skal foretages.
Og endelig har miljø- og energiministeren også tilkendegivet, at et omløbsstryg ved Tangeværket skal finansieres af staten og de berørte amter og eventuelt ejeren af spærringen. Miljø- og energiministeren vil offentliggøre Miljøministeriets reviderede plan for forvaltning af Gudenåen senest samtidig med fremlæggelse af forslag til løsningsmodeller for omløbsstryg ved Tangeværket, som sker i efteråret 2001.
Jeg vil gerne spørge ministeren, om ministeren vil uddybe, hvilke hensyn der vil blive lagt til grund for regeringens beslutning om den permanente løsning af forholdene omkring Tangeværket.
Og så endelig noget med tidsplanen.
Det er jo sådan, at der med det lovforslag her, nr. L 10, er der tale om, at der bliver en konsessionsforlængelse på 2 år, og vi er nok nogle, som måske er lidt utålmodige med det arbejde her.
Arbejdet skal gøres godt og grundigt, men der er også en interesse i at nå frem til nogle løsningsforslag.
Så med hensyn til lovforslag nr. L 10 vil jeg gerne spørge ministeren, om det er muligt ud over det, der allerede fremgår af betænkningsbidraget, at redegøre lidt nærmere for, hvilke forløb der vil være.